b'\n_START_ARTICLE_\nPeiorativ\n_START_PARAGRAPH_\nPeiorativ este un adjectiv calificativ, care se refer\xc4\x83 la cuvinte, expresii, afirma\xc8\x9bii etc. Cuv\xc3\xa2ntul peiorativ (sau expresia peiorativ\xc4\x83) are un sens depreciativ, dispre\xc8\x9buitor, nefavorabil, este utilizat frecvent \xc3\xaen discursul \xc8\x99ovinist \xc8\x99i calific\xc4\x83 adesea o conota\xc8\x9bie._NEWLINE_Termenii \xc8\x99i expresiile peiorative traduc voin\xc8\x9ba de a deprecia sau discredita subiectul pe care \xc3\xael desemneaz\xc4\x83, pot constitui o form\xc4\x83 de abuz \xc8\x99i violen\xc8\x9b\xc4\x83 psihologic\xc4\x83, lips\xc4\x83 de respect, denigrare sau o p\xc4\x83rere negativ\xc4\x83. Cuvintele \xc8\x99i expresiile peiorative sunt frecvent utilizate cu scop tenden\xc8\x9bios \xc8\x99i pentru a critica sau a manifesta dezaprobare \xc8\x99i ostilitate \xc3\xaen leg\xc4\x83tur\xc4\x83 cu persoane (\xc8\x9bigan, jidan), obiecte (rabl\xc4\x83), servicii (servicii de rahat), loca\xc8\x9bii (la dracu-n praznic) sau situa\xc8\x9bii (A se uita ca vi\xc8\x9belul la poarta nou\xc4\x83)._NEWLINE_Un termen poate fi considerat ca fiind peiorativ \xc3\xaen unele grupuri sociale sau culturale, dar nu \xc8\x99i \xc3\xaen altele. Termenul prost este utilizat \xc3\xaen limba german\xc4\x83 cu sensul de noroc (\xc3\xaen s\xc4\x83n\xc4\x83tatea cuiva), iar in limba rom\xc3\xa2n\xc4\x83 reprezint\xc4\x83 o fiin\xc8\x9b\xc4\x83 lipsit\xc4\x83 de inteligen\xc8\x9b\xc4\x83, sau o evaluare (a unui produs, serviciu etc.)._NEWLINE_De asemenea, unii termeni pot avea conota\xc8\x9bie peiorativ\xc4\x83 \xc3\xaen func\xc8\x9bie de context \xc8\x99i de tonul utilizat. Spre exemplu, cuv\xc3\xa2ntul feti\xc8\x9b\xc4\x83 nu comport\xc4\x83 nicio conota\xc8\x9bie negativ\xc4\x83 c\xc3\xa2nd se face referire la un copil de sex feminin, \xc3\xaens\xc4\x83 este considerat degradant c\xc3\xa2nd este utilizat ca \xc8\x99i epitet pentru persoanele de sex masculin. Un alt exemplu este cuv\xc3\xa2ntul \xc8\x9b\xc4\x83ran, care poate desemna o persoan\xc4\x83 care locuie\xc8\x99te la sat (s\xc4\x83tean), cineva care are ca ocupa\xc8\x9bie principal\xc4\x83 agricultura \xc8\x99i cre\xc8\x99terea animalelor sau o persoan\xc4\x83 lipsit\xc4\x83 de maniere, om necioplit._NEWLINE_Cuvintele polisemantice \xc8\x99i jocurile de cuvinte (precum palindromul, omofonia, calamburul sau anagrama) pot fi cu u\xc8\x99urin\xc8\x9b\xc4\x83 utilizate \xc3\xaen sens peiorativ dac\xc4\x83 \xc3\xaen\xc8\x9belesul sugerat sau rela\xc8\x9bia lexical\xc4\x83 sunt \xc3\xaen mod neetic speculate, fie pentru a reda o idee de calitate negativ\xc4\x83, fie pentru a eviden\xc8\x9bia doar o parte dintr-un adev\xc4\x83r, suger\xc3\xa2nd astfel o norm\xc4\x83 sau o tr\xc4\x83s\xc4\x83tur\xc4\x83 congenital\xc4\x83 atunci c\xc3\xa2nd nu este cazul.\n_START_SECTION_\nEtimologie\n_START_PARAGRAPH_\nTermenul rom\xc3\xa2nesc peiorativ este \xc3\xaemprumutat din  fran\xc8\x9buzescul p\xc3\xa9joratif, care la r\xc3\xa2ndul s\xc4\x83u provine din termenul latinesc p\xc4\x93ior\xc5\x8d, p\xc4\x93ior\xc4\x81re, p\xc4\x93ior\xc4\x81vi, p\xc4\x93ior\xc4\x81tum, \xe2\x80\x9ea face mai r\xc4\x83u\xe2\x80\x9d, iar acesta provine din p\xc4\x93i\xc5\x8fr, p\xc4\x93i\xc5\xads, comparativ al lui m\xc4\x81lus, \xe2\x80\x9er\xc4\x83u\xe2\x80\x9d.\n_START_SECTION_\nSemantic\xc4\x83\n_START_PARAGRAPH_\nSemantica este o ramur\xc4\x83 a lexicologiei care se ocup\xc4\x83 cu studierea sensului cuvintelor, precum \xc8\x99i cu schimb\xc4\x83rile de sens pe care le pot suferi cuvintele. Semantica este un factor de organizare a vocabularului unei limbi._NEWLINE_Dat fiind c\xc4\x83 dic\xc8\x9bionarele sunt explicative, \xc8\x99i nu normative, nu exist\xc4\x83 un instrument normativ universal pentru lexic \xc8\x99i semantic\xc4\x83. Determinarea caracterului peiorativ a termenilor dintr-o limb\xc4\x83 este un proces dinamic \xc8\x99i presupune acceptarea evolu\xc8\x9biei semantice a cuvintelor.\n_START_SECTION_\nEvolu\xc8\x9bie semantic\xc4\x83\n_START_PARAGRAPH_\nModificarea sensului ini\xc8\x9bial al cuvintelor sub influen\xc8\x9ba factorilor de natur\xc4\x83 lingvistic\xc4\x83 sau extralingvistic\xc4\x83 poart\xc4\x83 denumirea de evolu\xc8\x9bie semantic\xc4\x83. Evolu\xc8\x9bia semantic\xc4\x83 are loc atunci c\xc3\xa2nd o inten\xc8\x9bie diferit\xc4\x83 pentru un cuv\xc3\xa2nt este \xc3\xaemp\xc4\x83rt\xc4\x83\xc8\x99it\xc4\x83 de comunitatea de vorbire \xc8\x99i devine stabilit \xc3\xaen utilizare. _NEWLINE_Un rol important \xc3\xaen evolu\xc8\x9bia semantic\xc4\x83 unui cuv\xc3\xa2nt \xc3\xaei revine contextului \xc3\xaen care acesta \xc3\xaencepe s\xc4\x83 fie utilizat. Vocabularul este partea cea mai mobil\xc4\x83 a unei limbi pentru c\xc4\x83 e str\xc3\xa2ns legat de evolu\xc8\x9bia societ\xc4\x83\xc8\x9bii ; normele unui vocabular se modific\xc4\x83 \xc3\xaen timp \xc3\xaenc\xc3\xa2t s\xc4\x83 reflecte schimb\xc4\x83rile \xc3\xaen societate, acest proces presupun\xc3\xa2nd nu numai acceptarea \xc8\x99i recunoa\xc8\x99terea drept corecte a unor foste abateri, dar \xc8\x99i invers, \xc8\x9bin\xc3\xa2ndu-se cont de realitatea cultural\xc4\x83 \xc8\x99i politic\xc4\x83 specific\xc4\x83 epocii \xc3\xaen care unii termeni au fost adopta\xc8\x9bi \xc8\x99i utiliza\xc8\x9bi, s\xc4\x83 se recunoas\xc4\x83 modificarea unor termeni, din norme \xc3\xaen abateri problematice._NEWLINE_Exist\xc4\x83 factori lingvistici (procesele care au loc ca urmare a modific\xc4\x83rii rela\xc8\x9biilor semantice stabilite \xc3\xaentre cuvinte \xc3\xaen cadrul unui c\xc3\xa2mp lexico-semantic) \xc8\x99i extralingvistici (schimb\xc4\x83rile din realitatea extralingvistic\xc4\x83: dispari\xc8\x9bia, transformarea, apari\xc8\x9bia unor obiecte, modificarea rela\xc8\x9biilor social-istorice) care cauzeaz\xc4\x83 schimb\xc4\x83ri de semantic\xc4\x83 \xc3\xaentr-o limb\xc4\x83.\n_START_SECTION_\nDepreciere semantic\xc4\x83\n_START_PARAGRAPH_\nProcesul deprecierii semantice a unor cuvinte indic\xc4\x83 uneori o acumulare de rupturi \xc8\x99i tensiuni culturale ale unei societ\xc4\x83\xc8\x9bi. De exemplu, expresia negro, folosit\xc4\x83 odat\xc4\x83 \xc3\x8en S.U.A ca \xc8\x99i termen neutru clasificator, este acum extrem de ofensatoare; similar, termenii poponar sau \xc8\x9bigan poart\xc4\x83 aceea\xc8\x99i \xc3\xaenc\xc4\x83rc\xc4\x83tur\xc4\x83 profund negativ\xc4\x83._NEWLINE_Putem spune despre un termen c\xc4\x83 este utilizat cu sens peiorativ atunci c\xc3\xa2nd tonul folosit \xc3\xaen pronun\xc8\x9bie \xc8\x99i/sau \xc3\xaen\xc8\x9belesul comportat \xc3\xaentr-un anumit context au menirea explicit\xc4\x83 de a califica o conota\xc8\x9bie negativ\xc4\x83 sau de a solicita ascult\xc4\x83torilor vizualizarea subiectului pe care \xc3\xael desemneaz\xc4\x83 ca nedorit, deteriorat, inferior etc. \xc3\x8en ceea ce prive\xc8\x99te etalonul unei denumiri etnice, ea devine peiorativ\xc4\x83 atunci c\xc3\xaend cei carora le este aplicat\xc4\x83 o resping \xc8\x99i c\xc3\xa2nd ea totusi continu\xc4\x83 sa fie folosita insistent, sub varii pretexte.'